Suvestinė redakcija nuo 2024-03-16

Įsakymas paskelbtas: TAR 2017-06-19, i. k. 2017-10226

PANEVĖŽIO MIESTO SAVIVALDYBĖS

ADMINISTRACIJOS DIREKTORIUS

ĮSAKYMAS

DĖL SAVIVALDYBĖS ADMINISTRACIJOS REPREZENTACINIŲ IŠLAIDŲ NAUDOJIMO TVARKOS APRAŠO PATVIRTINIMO

2017 m. birželio 19 d. Nr. A-598(4.1E)

Panevėžys

Vadovaudamasis Lietuvos Respublikos Vyriausybės 2002 m. birželio 17 d. nutarimu Nr. 919 „Dėl reprezentacinių išlaidų“:

1. T v i r t i n u Panevėžio miesto savivaldybės administracijos reprezentacinių išlaidų naudojimo tvarkos aprašą (pridedama).

2. P r i p a ž į s t u netekusia galios Panevėžio miesto savivaldybės biudžeto lėšų naudojimo Savivaldybės administracijos reprezentacinėms išlaidoms tvarką, patvirtintą Panevėžio miesto savivaldybės administracijos direktoriaus 2004 m. birželio 28 d. įsakymu Nr. A-552.

Administracijos direktorius	Rimantas Pauža

PATVIRTINTA

Panevėžio miesto savivaldybės

administracijos direktoriaus

2017 m. birželio 19 d. įsakymu Nr. A-598(4.1E)

(Panevėžio miesto savivaldybės

administracijos direktoriaus

2024 m. kovo 15 d. įsakymo Nr. A-244

redakcija)

PANEVĖŽIO MIESTO SAVIVALDYBĖS ADMINISTRACIJOS REPREZENTACINIŲ IŠLAIDŲ NAUDOJIMO TVARKOS APRAŠAS

I SKYRIUS

BENDROSIOS NUOSTATOS

1. Panevėžio miesto savivaldybės administracijos reprezentacinių išlaidų naudojimo tvarkos aprašas (toliau – Aprašas) nustato Panevėžio miesto savivaldybės (toliau – Savivaldybė) biudžeto lėšų, skirtų reprezentacinėms išlaidoms, naudojimo ir nurašymo tvarką Savivaldybės administracijoje.

2. Reprezentacinės išlaidos yra sudėtinė Savivaldybės biudžeto dalis. Reprezentacinėms išlaidoms skiriamų lėšų dydis negali viršyti 1 procento asignavimų išlaidoms patvirtintos įstaigos atitinkamų metų išlaidų sąmatos.

3. Reprezentacinės išlaidos – atstovavimo šalies viduje ir užsienyje išlaidos.

4. Už Savivaldybės administracijos reprezentacinių išlaidų naudojimą ir nurašymą atsakingi Savivaldybės administracijos struktūrinių padalinių darbuotojai, kurie organizuoja renginius ir vykdo viešuosius pirkimus prekėms ir paslaugoms, kitoms reprezentacinėms reikmėms įsigyti. Už reprezentacinių priemonių išdavimą ir nurašymą atsakingi Savivaldybės administracijos Ūkio ir eksploatavimo skyriaus (toliau – Ūkio ir eksploatavimo skyrius) specialistai. Lėšos apskaitomos pagal veiklos plane patvirtintas programas.

5. Reprezentacinės išlaidos vienos dienos maitinimui vienam asmeniui negali viršyti 1 (vienos) bazinės socialinės išmokos.

II SKYRIUS

REPREZENTACINIŲ IŠLAIDŲ NAUDOJIMAS IR NURAŠYMAS

6. Reprezentacinėms išlaidoms priskiriama:

6.1. užsienio valstybių asmenų, delegacijų, svečių ir juos lydinčių asmenų (toliau – lydintys asmenys) priėmimo išlaidos (išlaidos transportui, nakvynei, maitinimui, vertėjams, gidams, suvenyrams, atminimo dovanoms, kitoms prekėms ir paslaugoms);

6.2. rengiamų oficialių priėmimų, kurie pagal protokolą rengiami įstaigos vadovo, administracijos vadovo arba jų įgaliotų asmenų sprendimu kokio nors asmens, delegacijos, svečių garbei, taip pat įstatymų nustatytų atmintinų dienų ir miesto švenčių, profesijų dienų, sutarčių pasirašymo, vizitų, valstybės arba įstaigos jubiliejų, valstybės, tarptautinių organizacijų, kitų apdovanojimų skyrimo įstaigos darbuotojams, miesto įstaigų, organizacijų, įmonių vadovams ir darbuotojams progomis, kitomis progomis (organizavimo, maisto produktų, alkoholinių ir nealkoholinių gėrimų, kitų prekių ir paslaugų pirkimo išlaidos);

6.3. darbo susitikimų išlaidos (maisto produktų, nealkoholinių ir alkoholinių gėrimų, kitų prekių ir paslaugų, skirtų Savivaldybės vadovų susitikimams darbo klausimams aptarti, svarstyti, derinti su kitų įstaigų, įmonių, organizacijų atstovais, pirkimo išlaidos);

6.4. išlaidos atminimo dovanoms, suvenyrams, gėlėms, sveikinimo raštams, atvirukams, kitų apdovanojimų skyrimo darbuotojams įstatymų nustatytų atmintinų ir švenčių dienų, miesto įstaigų, organizacijų, įmonių vadovams ir darbuotojams už sėkmingą bendrų su Savivaldybe projektų įgyvendinimą ar reikšmingai prisidėjus prie Savivaldybės strateginių tikslų įgyvendinimo progomis, Savivaldybės įsteigtų apdovanojimų skyrimo atvejais (įmonėms ir gyventojams), profesijų dienų progomis;

6.5. išlaidos vizitinėms kortelėms, reprezentaciniams suvenyrams, lipdukams, leidiniams;

6.6. išlaidos, susijusios su dalyvavimu mokinių olimpiadose, labdaros, kultūros, sporto ir kituose visuomeniniuose renginiuose (transporto išlaidoms, dovanoms, gėlėms, suvenyrams ir kitoms reprezentacinių prekių ir paslaugų pirkimo išlaidoms švenčių proga ikimokyklinių, mokymo, sveikatos apsaugos, vaikų, senelių, neįgaliųjų globos įstaigų auklėtiniams ir globotiniams, socialiai remtinoms šeimoms, taip pat išlaidos pagal varžybų ir konkursų sąlygas numatytiems prizams, su dalyvavimu minėtuose renginiuose susijusiems mokesčiams, valstybės arba įstaigos atributika pažymėtoms prekėms ir kt.);

6.7. kitos reprezentacijai būtinos prekės ir paslaugos.

7. Reprezentacinėms išlaidoms nepriskiriama Savivaldybės švenčių, konkursų, sporto varžybų, parodų, mugių, festivalių, koncertų, kitų renginių rengimo išlaidos, kai minėti renginiai rengiami iš specialiai išvardytiems renginiams rengti numatytų lėšų.

8. Lydinčių asmenų ir vertėjų išlaidos apmokamos ta pačia tvarka kaip svečių, jos priskiriamos reprezentacinėms išlaidoms.

9. Organizuojant šio Aprašo 6.1 ir 6.2 papunkčiuose nurodytus renginius, prieš pradedant vykdyti viešųjų pirkimų procedūras, sudaroma išlaidų sąmata, kurią tvirtina Savivaldybės administracijos direktorius arba jo įgaliotas asmuo ir kurioje nurodoma:

9.1. renginio pavadinimas, jo tikslas;

9.2. renginio data ir vieta;

9.3. numatomas renginio dalyvių skaičius;

9.4. numatomos renginio išlaidos.

10. Sąmatą tvirtina Savivaldybės administracijos direktorius arba jo įgaliotas asmuo. Renginių organizavimo metu, nepatvirtinus naujos išlaidų sąmatos, negali būti viršyta bendra sąmatoje nurodyta išlaidų suma.

11. Reprezentacines priemones (suvenyrus, knygas, gėles ir kt.) naudoja Savivaldybės meras arba jį atstovauti deleguoti asmenys ir Savivaldybės administracijos direktorius. Savivaldybės vicemerai, administracijos darbuotojai turi teisę gauti reprezentacinių priemonių Savivaldybės administracijos Komunikacijos skyriui (toliau – Komunikacijos skyrius) elektroninėmis priemonėmis – el. paštu ar dokumentų valdymo sistemoje „Avilys“ – pateikę raštišką laisvos formos prašymą, pagrindžiantį reprezentacinių dovanų poreikį nurodant renginio pavadinimą ir dovanų skaičių.

12. Poreikį, kokias konkrečias reprezentacines priemones ir kiek jų (skaičių) išduoti, Ūkio ir eksploatavimo skyriui el. laišku pateikia Komunikacijos skyrius.

13. Ūkio ir eksploatavimo skyriaus specialistas arba darbuotojas, kuriam priskirta ši funkcija, reprezentacines priemones išduoda pagal el. laišku Komunikacijos skyriaus darbuotojų pateiktą poreikį.

14. Už išduotas reprezentacines priemones, ant Ūkio ir eksploatavimo skyriaus dokumento pasirašo Savivaldybės darbuotojas, kuriam jos buvo išduotos.

15. Reprezentacinės išlaidos nurašomos: už suteiktas paslaugas – iškart jas suteikus, o už prekes – mėnesiui pasibaigus, surašant nurašymo aktą. Nurašymo aktai pasirašomi Savivaldybės administracijos direktoriaus nustatyta tvarka. Nurašymo aktus tvirtina Savivaldybės administracijos direktorius. Aktai pateikiami Savivaldybės administracijos Apskaitos skyriui.

16. Dovanos, suvenyrai ir pan., kurie perkami iš Savivaldybės biudžeto lėšų ir / arba ant kurių reprezentacijai naudojama oficiali miesto, Savivaldybės ar jos Administracijos struktūrinių padalinių atributika, atpažįstamieji ženklai, miesto herbas ir pan. užsakomi tik suderinus su Komunikacijos skyriumi.

17. Apie ateinančių metų reprezentacinių dovanų, suvenyrų ir kitų priemonių poreikį Komunikacijos skyrius informuojamas iki einamųjų metų lapkričio 30 d., nurodant preliminarius skaičius, renginius, kuriems reprezentacinės priemonės reikalingos, ir planuojamą renginių datą.

III SKYRIUS

BAIGIAMOSIOS NUOSTATOS

18. Reprezentacinės išlaidos apmokamos iš patvirtintų Savivaldybės administracijos asignavimų, skirtų reprezentacijai ir įvaizdžiui, pagal pateiktus išlaidas patvirtinančius finansinius dokumentus, kuriuos pasirašo atsakingi už šių lėšų naudojimą asmenys.

19. Reprezentacinės priemonės perkamos vadovaujantis Lietuvos Respublikos viešųjų pirkimų įstatymu.

_________________________

Pakeitimai:

1.

Panevėžio miesto savivaldybės administracija, Įsakymas

Nr. A-778(4.1E), 2017-08-28, paskelbta TAR 2017-08-29, i. k. 2017-13720

Dėl Savivaldybės administracijos reprezentacinių išlaidų naudojimo tvarkos aprašo, patvirtinto administracijos direktoriaus 2017 m. birželio 19 d. įsakymu Nr. A-598(4.1E), 6.3 papunkčio pakeitimo

2.

Panevėžio miesto savivaldybės administracija, Įsakymas

Nr. A-225(4.1E), 2018-03-21, paskelbta TAR 2018-03-21, i. k. 2018-04265

Dėl savivaldybės administracijos reprezentacinių išlaidų naudojimo tvarkos aprašo, patvirtinto administracijos direktoriaus 2017 m. birželio 19 d. įsakymu Nr. A-598(4.1E), 5 punkto pakeitimo

3.

Panevėžio miesto savivaldybės administracija, Įsakymas

Nr. A-244, 2024-03-15, paskelbta TAR 2024-03-15, i. k. 2024-04741

Dėl savivaldybės administracijos direktoriaus 2017 m. birželio 19 d. įsakymo Nr. A-598(4.1E) „Dėl Savivaldybės administracijos reprezentacinių išlaidų naudojimo tvarkos aprašo patvirtinimo“ pakeitimo